《叶尚书普光明庵》
宋代·吕本中

日月岂不明，明乃有昏昼。四时所出火，更自表新旧。

宁知普光明，亘古不传授。独照万物表，不见所成就。

远乃包须弥，近不间圭窦。茫茫浊水源，我此明亦透。

尚书所居庵，草木甚癯瘦。收藏万丈光，敛退著怀袖。

至宝久不耀，却立万夫后。我愿从公游，昏病方待救。

先持此微言，远寄为公寿。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。